ཉེ་ཆར་༸གོང་ས་མཆོག་གི་བཀའ་སློབ་གཅིག་ནང་སྐུ་ཕྱྭ་ཟེར་དུས་གྲི་མེ་མདའ་དང༌།འབམ་སྐེད་པར་གཟེར་ནས་མཆོང་ཡོང་མཁན་དེ་འདྲ་གཅིག་པུར་གོ་རྒྱུ་མེད།དེ་འདྲའི་རིགས་ཧ་ཅང་དཀོན་པོ་ཡིན།ངས་བླང་དོར་ལམ་སྟོན་བགྱིས་པའི་ཁ་ལ་མ་ཉན་པར་རྒྱབ་འགལ་ཤ་སྟག་བྱས་ན།ང་ཡིད་ཐང་ཆད་ནས་བསྡད་པས་ཕན་ཐོགས་མི་འདུག་བསམ་པའི་བློ་ཕམ་དུ་བཅུག་ན་སྐུ་ཕྱྭར་འབྲེལ་བ་ཆགས་མི་སྲིད་པ་མིན་ཞེས་བཀའ་ཕེབས་པ་དང༌།ཡང་དེ་རྗེས་ད་ཆ་ལོ་དྲུག་ཅུ་རེ་གྲངས་ལ་སླེབས་ཚར་བའི་མི་ཞིག་ཡིན།ཚེ་རབས་སྔོན་མར་བསོད་ནམས་ཕྲན་བུ་བསགས་ཡོད་པས་རང་ལ་གནོད་འགལ་དེ་ཙམ་མཐོང་གི་མི་འདུག་ཅེས་དང༌།རྒྱ་ཆེའི་བོད་མི་མང་གི་གདོང་ལ་བལྟས་ནས་ང་ཚོ་འདི་འདྲའི་ཐབས་སྐྱོ་བོ་ཡོད་པའི་སྐབས་ལ་སྡུག་པོ་མྱོང་རོགས་དང༌།བསམ་བློའི་ནང་སེམས་གསོ་ལྟ་བུའི་བློ་བག་སྤྲོ་རོགས་ལ་ཕན་ན་བསམ་ནས་ཨུ་ཚུགས་བྱས་ཏེ་སྡོད་ཀྱི་ཡོད་མ་གཏོགས།ངས་སྟངས་འཛིན་བྱས་པ་འདི་ང་རང་སྒེར་ལ་ཁེ་ཕན་ཡོད་པ་དེ་འདྲ་གང་ཡང་མིན་ཞེས་བཀའ་ཕེབས་པ་བཅས་འདི་དག་ལ་བསམ་བློ་ཞིབ་ཏུ་བཏང་ནས་བོད་མི་སྤྱི་དང༌།བྱེ་བྲག་དོལ་རྒྱལ་བསྟེན་གསོལ་བྱེད་མཁན་རྣམས་ནས་འཕྲལ་དུ་མཚམས་འཇོག་མ་བྱས་ན།སྤྱི་སྒེར་གང་ཐད་ཉེན་འགན་མི་བཟོད་པའི་དུས་ལ་སླེབས་ཡོད་པར་བརྟེན།ཆོས་དད་རང་མོས་ལ་ཁ་གཡར་ས་ཡང་བསྡད་མེད༌།